V okviru sistema pristojnosti Skupnosti mora izbira pravne podlage akta temeljiti na objektivnih dejstvih, ki jih je mogoče sodno preizkusiti, med katerimi sta zlasti cilj in vsebina zadevnega akta.

Uporaba člena 308 ES je za pravno podlago akta upravičena le, če nobena druga določba Pogodbe institucijam Skupnosti ne daje potrebne pristojnosti za sprejetje zadevnega akta. Poleg tega sklicevanje na to določbo zahteva, da se predvideno ukrepanje nanaša na „delovanje skupnega trga“.

Vendar, prvič, cilji Uredbe Sveta (ES) št. 1968/2006 z dne 21. decembra 2006 o finančnih prispevkih Skupnosti v Mednarodni sklad za Irsko (2007–2010) ustrezajo ciljem, ki jim sledi politika Skupnosti o ekonomski in socialni koheziji, kar je prav tako potrjeno v uvodni izjavi 2 navedene uredbe. Drugič, finančni prispevek Skupnosti v Sklad ne glede na zakonodajni okvir, v katerega se uvršča, spada med posebne dejavnosti zunaj strukturnih skladov, ki jih je mogoče, če se izkažejo za potrebne v skladu s členom 159, tretji odstavek, ES, sprejeti za uresničitev ciljev iz člena 158 ES.

Vendar Skupnost – niti na podlagi pravil glede sodelovanja med Skupnostjo in Skladom niti na podlagi pogojev in načinov plačila finančnega prispevka Skupnosti – ne more preprečiti, da Sklad tega prispevka ne bi uporabil za dejavnosti, ki ob spoštovanju ciljev Sporazuma o mednarodnem skladu za Irsko presegajo področje uporabe politike Skupnosti o ekonomski in socialni koheziji ali ki se vsaj izvajajo na podlagi meril, ki jih Skupnost uporablja v okviru te politike. Zakonodajalec Skupnosti bi lahko v uvodni izjavi 6 Uredbe št. 1968/2006 upravičeno menil, da je paleta dejavnosti, financirana prek te uredbe, presegla področje uporabe politike Skupnosti o ekonomski in socialni koheziji.

Vendar člen 159 ES zajema zgolj avtonomne dejavnosti Skupnosti, ki se opravljajo na podlagi zakonodajnega okvira Skupnosti in katerih vsebina ne presega področja uporabe politike Skupnosti o ekonomski in socialni koheziji. Zato člen 159, tretji odstavek, ES sam po sebi Skupnosti v okoliščinah, kakršne so določene v Uredbi št. 1968/2006, ne daje potrebne pristojnosti za sledenje ciljem politike Skupnosti o ekonomski in socialni koheziji prek finančnih prispevkov.

Cilj Uredbe št. 1968/2006 pa je podpora dejavnostim mednarodne organizacije, ki sta jo ustanovili državi članici in katere namen je krepitev ekonomske in socialne kohezije. Vendar kot je razvidno iz členov 2 ES in 3(1)(k) ES, je krepitev ekonomske in socialne kohezije, zunaj naslova XVII Pogodbe, cilj Skupnosti. Poleg tega cilj izpodbijane uredbe spada v okvir skupnega trga, ker naj bi vodil do gospodarskega napredka na manj razvitih območjih obeh držav članic in torej do boljšega delovanja skupnega trga.

Iz zgoraj navedenega je razvidno, da bi zakonodajalec Skupnosti – ker Uredba 1968/2006 sledi ciljem iz členov 2 ES in 3(1)(k) ES in naslova XVII Pogodbe ES, pri čemer pa na podlagi samega naslova Skupnost nima pristojnosti za njihovo uresničitev – moral člena 159, tretji odstavek, ES in 308 ES uporabiti skupaj ob spoštovanju ustreznih zakonodajnih postopkov, in sicer postopka iz člena 251 ES, imenovanega „soodločanje“, ter postopka soglasnega odločanja v okviru Sveta.

(Glej točke 40, 42, 54, 58, 59, od 63 do 65 in od 67 do 69.)